ພວກກຸ່ມຊ່ວຍເຫລືອ ຮຽກຮ້ອງໃຫ້ຊ່ວຍ ປົກປ້ອງເດັກນ້ອຍ ທີ່ຖືກກະທົບໂດຍໄພນໍ້າຖ້ວມ
ສະຫະປະຊາຊາດກ່າວວ່າ ໄພນໍ້າຖ້ວມໄດ້ເອົາ ຊີວິດ​ເດັກນ້ອຍ​ໄປ ​ຫລາຍ​ທີ່​ສຸດ ຢູ່ໃນຫວຽດນາມ ກໍາປູເຈຍ ແລະໄທ.
ພວກກຸ່ມຊ່ວຍເຫລືອຕ່າງໆ ກໍາລັງຮຽກຮ້ອງໃຫ້ ປະຊາຄົມນາໆຊາດດໍາເນີນຄວາມພະຍາ ຍາມຫລາຍຂຶ້ນ ເພື່ອປົກປ້ອງພວກເດັກນ້ອຍ ທີ່ຖືກກະທົບ ໂດຍໄພນໍ້າຖ້ວມຢູ່ໃນຂົງເຂດ ເອເຊຍຕາເວັນອອກສຽງໃຕ້ນັ້ນ ຜູ້ສື່ຂ່າວວີໂອເອ Ron Corben ລາຍງານມາຈາກບາງກອກ ຊຶ່ງດາຣາມີລາຍລະອຽດ ມາສະເໜີທ່ານ ອົງການສະຫະປະຊາຊາດກ່າວວ່າ ປະຊາຊົນຫລາຍກວ່າ 825 ຄົນ ໄດ້ເສຍຊີວິດໄປ ຍ້ອນ ໄພນໍ້າຖ້ວມໃນທົ່ວຂົງເຂດເອເຊຍຕາເວັນອອກສຽງໃຕ້ ໂຮມທັງ ມຽນມາ ຟິລິບປິນ ແລະ ສປປ ລາວ ຊຶ່ງມີປະຊາຊົນເສຍຊີວິດໄປ 30 ຄົນ ຈາກຈໍານວນຊາວລາວທີ່ໄດ້ຮັບຜົນກະທົບ ທັງໝົດ 430,000 ຄົນ ທີ່ຫວຽດນາມ ໃນຈໍານວນ 43 ຄົນທີ່ເສຍຊີວິດ ເທົ່າທີ່ມີລາຍງານມາຮອດ ປັດຈຸບັນນີ້ 38 ຄົນແມ່ນເປັນເດັກນ້ອຍ ສ່ວນທີ່ປະເທດໄທ ມີລາຍງານຜູ້ເສຍຊີວິດ 377 ຄົນ ໃນນັ້ນແມ່ນ ເດັກນ້ອຍ 50 ຄົນ ຫລາຍໆຄົນມີອາຍຸໃນລະຫວ່າງ 2 ຫາ 8 ປີ ທ່ານ Jerry Velasquez ຜູ້ປະສານງານອາວຸໂສປະຈໍາຂົງເຂດ ຂອງອົງການຍຸດທະສາດ ສາກົນເພື່ອການລົດຜ່ອນຄວາມສ່ຽງຕໍ່ໄພພິບັດ ຂອງອົງການສະຫະປະຊາຊາດ ຫລື UNISDR ກ່າວວ່າ ໄພນໍ້າຖ້ວມໄດ້ເອົາຊີວິດເດັກນ້ອຍໄປຫລາຍທີ່ສຸດ ຢູ່ໃນຫວຽດນາມ ກໍາປູເຈຍ ແລະໄທ ທ່ານ Velasquez ກ່າວວ່າ ພວກຄອບຄົວທັງຫລາຍແມ່ນຈະຕ້ອງພາກັນລະມັດລະວັງ ແລະກໍາກັບສິ້ງຊອມເບິ່ງລູກເຕົ້າໃນລະຫວ່າງວິກິດການໄພນໍ້າຖ້ວມນີ້ ໃນຂະນະທີ່ພວກ ປະຊາຊົນພາກັນຫລົບໜີຈາກເຂດນໍ້າຖ້ວມ ໃນຄວາມຫວັງວ່າ ຈະໄປຊອກຫາອາຫານ ການກິນແລະທີ່ຢູ່ອາໃສຫລົບໄພນັ້ນ ທ່ານ Velasquez ກ່າວດັ່ງນີ້: ພວກພະນັກງານການຊ່ວຍເຫລືອກ່າວວ່າ ພວກເດັກນ້ອຍແມ່ນຈະສ່ຽງກັບອັນຕະລາຍ ຕໍ່ສຸຂະພາບຕ່າງໆນາໆ ຈາກໄພນໍ້າຖ້ວມນັ້ນ ນາງ Annie Bodmer-Roy ໂຄສົກຂອງ ກຸ່ມຊ່ວຍເດັກນ້ອຍ ຫລື Save the Children ຂອງອັງກິດ ໃນປະເທດໄທ ເວົ້າວ່າ: ກະຊວງສາທາລະນະສຸກຂອງໄທກ່າວວ່າ ພວກໄດ້ຮັບເຄາະຈາກນໍ້າຖ້ວມ ແມ່ນປະເຊີນກັບ ໄພຂົ່ມຂູ່ຈາກການຈົມນໍ້າຕາຍ ແລະຖືກໄຟຟ້າຊອດຕາຍ ຈາກສາຍໄຟທີ່ແຊ່ຢູ່ໃນນໍ້າ ແຕ່ ທາງກະຊວງກ່າວຕື່ມວ່າ ນອກນີ້ແລ້ວ ພວກເຂົາເຈົ້າຍັງອາດໄດ້ຮັບສານພິດຈາກພວກເຄມີ ທີ່ເປັນພິດຈາກພວກໂຮງຈັກໂຮງງານແລະໄຮ່ນາຮົ້ວສວນທີ່ຖືກນໍ້າຖ້ວມ ແລະສິ່ງເປີະເປື້ອນ ທີ່ລະບາຍອອກມາຈາກບ້ານຢູ່ອາໃສ ນອກນີ້ແລ້ວ ນໍ້າຖ້ວມຍັງຈະເພີ່ມໂອກາດ ທີ່ພາໃຫ້ ເກີດພະຍາດທີ່ມາຈາກຍຸງ ເຊັ່ນ ໂຣກໄຂ້ຍຸງ ໄຂ້ເລືອດອອກ ແລະໂຣກໄຂ້ສະໝອງອັກເສບ ຍີ່ປຸ່ນ ແນວໃດກໍດີ ທ່ານນາງ ຢິ່ງລັກ ຊິນນະວັດ ນາຍົກລັດຖະມົນຕີໄທກ່າວ ໃນຄໍາປາໃສຕໍ່ສື່ ມວນຊົນປະຈໍາອາທິດເມື່ອວັນເສົາຜ່ານມານີ້ວ່າ ລະດັບນໍ້າຖ້ວມໄດ້ຖີບຂຶ້ນສູ່ຂີດສູງສຸດ ແລ້ວ ແລະຈະເລິ່ມລົດລະດັບລົງ ໃນອາທິດນີ້